Sklep VIII R 8/2000
Sodna praksa Vrhovnega sodišča, 2000-03-16

pravica do skladove invalidske zavarovalnine - stvarna pristojnost

Tožnik s tožbo zahteva, da mu tožena stranka prizna pravico do skladove invalidske zavarovalnine v skladu z določbami Pravil sklada za vzajemno pomoč samostojnih obrtnikov Slovenije, katerega zavarovanec je. Taka zavarovalnina pa je dejansko renta, do katere so zavarovanci upravičeni na podlagi sklenjenih pogodb in vplačanih prispevkov. Gre torej za civilnopravno razmerje in premoženjski spor, ki iz njega izvira, zato v tem primeru ne gre za socialni spor v smislu določb prvega odstavka 5. člena ZDSS. Ker je socialno sodišče pristojno samo za odločanje v sporih, za katere je tako izrecno določeno v ZDSS, socialno sodišče ni pristojno za odločanje v spornem primeru.

Za odločanje o tej zadevi je stvarno pristojno Okrajno sodišče v L.

Tožnik je 6.10.1998 pri Okrajnem sodišču v L. proti toženi stranki vložil tožbo na ugotovitev pravice do skladove invalidske zavarovalnine, ker so mu pristojni organi sklada zavrnili zahtevek za priznanje take pravice.

Okrajno sodišče v L. se je s sklepom z dne 22.2.1999 izreklo za stvarno nepristojno in je zadevo po pravnomočnosti sklepa odstopilo v reševanje Delovnemu in socialnemu sodišču v L. Menilo je, da gre v sporni zadevi za uveljavljanje pravic iz invalidskega zavarovanja, torej za socialni spor, tako da je glede na določbo prve alinee 1. točke prvega odstavka 5. člena zakona o delovnih in socialnih sodiščih (ZDSS - Uradni list RS, št. 19/94) za odločanje v tem sporu pristojno sodišče, ki odloča v socialnih sporih.

Delovno in socialno sodišče v L. z odstopom pristojnosti ni soglašalo, ampak je na podlagi določbe prvega odstavka 24. člena v zvezi z določbo drugega odstavka 25. člena zakona o pravdnem postopku (ZPP - Uradni list RS, št. 26/99) sprožilo spor o pristojnosti.

Zavzelo je stališče, da v spornem primeru ne gre za spor o pravici do ali iz pravice do invalidskega zavarovanja, ampak za premoženjski spor, ki izvira iz civilnopravnega razmerja, ki se ureja pogodbeno. To pa pomeni, da spor glede na določbe ZDSS ni socialni spor.

Predlagalo je, da Vrhovno sodišče Republike Slovenije odloči o stvarni pristojnosti.

Za odločanje v sporu je stvarno pristojno Okrajno sodišče v L.

Po določbi 1. točke prvega odstavka 5. člena ZDSS je socialno sodišče pristojno odločati tudi v socialnih sporih iz pokojninskega in invalidskega (obveznega) zavarovanja, če gre za spor o pravici do in iz pokojninskega ali invalidskega zavarovanja, za spor v zvezi z ugotavljanjem delovnih mest, na katerih se šteje zavarovalna doba s povečanjem, v sporih iz priznanja in dokupa zavarovalne dobe, v sporih o vključavanju v prostovoljno zavarovanje in v sporih v zvezi s plačevanjem prispevkov za pokojninsko in invalidsko zavarovanje, to je v sporih, do katerih pride pri uporabi določb zakona o pokojninskem in invalidskem zavarovanju oziroma pri priznavanju pravic iz njega. Tožnik s tožbo ne uveljavlja nobene od naštetih pravic, saj zahteva, da mu tožena stranka prizna pravico do skladove invalidske zavarovalnine v skladu z določbami Pravil sklada za vzajemno pomoč samostojnih obrtnikov Slovenije, katerega zavarovanec je. Taka zavarovalnina pa je dejansko renta, do katere so zavarovanci upravičeni na podlagi sklenjenih pogodb in vplačanih prispevkov. Gre torej za civilnopravno razmerje in premoženjski spor, ki iz njega izvira, zato v tem primeru ne gre za socialni spor v smislu določb prvega odstavka 5. člena ZDSS. Ker je socialno sodišče pristojno samo za odločanje v sporih, za katere je tako izrecno določeno v ZDSS, socialno sodišče ni pristojno za odločanje v spornem primeru.

Zato je ob upoštevanju določb prvega odstavka 24. in prvega odstavka 25. člena zakona o pravdnem postopku in določb II/1. točke 99. člena in prvega odstavka 114. člena zakona o sodiščih (ZS - Uradni list RS, št. 19/94, 45/95, 38/99) Vrhovno sodišče Republike Slovenije sklenilo, da je za odločanje v tem sporu pristojno Okrajno sodišče v L.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.